Diari Oficial de la Generalitat Valenciana


Sumari del DOGV 3570, del 27-08-1999 (1999/7270)

ORDRE de 26 de juliol de 1999, de la Conselleria de Cultura, Educació i Ciència, per la qual es resolen els expedients d'incorporació, renovació, pròrroga i modificació dels concerts educatius amb els centres privats.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3570

Data del DOGV
:   27-08-1999

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1999/7270


Data del document
:   26-07-1999

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

 Descriptors 

:   * centre d'ensenyament
    * ensenyament privat

ORDRE de 26 de juliol de 1999, de la Conselleria de Cultura, Educació i Ciència, per la qual es resolen els expedients d'incorporació, renovació, pròrroga i modificació dels concerts educatius amb els centres privats. [1999/X7270]
  
La progressiva implantació dels nivells i etapes de la nova ordenació educativa està obligant al conjunt de les administracions educatives a ajustar anualment el contingut dels concerts educatius signats amb els centres privats, adequant les unitats a les necessitats generades pels cursos dels nous ensenyaments que van incorporant-se, al temps que es reduïxen les corresponents als nivells que s'extingixen.
  
En concret, i per al curs acadèmic 1999/2000, es fa necessari incrementar les unitats necessàries per a escolaritzar l'alumnat en quart d'Educació Secundària Obligatòria als centres que han obtingut l'autorització definitiva o provisional per a impartir-lo, i els segons cursos dels cicles formatius concertats el curs anterior, alhora que cal reduir les unitats de 2r de FP I i 2r de BUP, que hauran deixat d'existir a l'inici de l'esmentat curs.
  
Finalment, i com és habitual durant el període quadriennal següent a la renovació general de concerts, es fa necessari adequar les unitats concertades dels centres a les variacions del seu alumnat, ja siga actuant d'ofici, ja a instància del titular, i tot això segons el que establix l'Ordre de 23 de desembre de 1996, de la Conselleria de Cultura, Educació i Ciència (DOGV de 13 de gener de 1997).
  
Per tot això, examinats els expedients incoats d'ofici o a instància dels titulars dels centres docents privats sobre modificació, incorporació, renovació o pròrroga de concerts educatius, segons el que s'assenyala en el Reial Decret 2.377/85, de 18 de desembre, pel qual s'aprova el Reglament de Normes Bàsiques sobre Concerts Educatius i l'Ordre esmentada de 23 de desembre de 1996.
  
Examinades així mateix les sol·licituds d'autorització i concert provisionals per a impartir un cicle d'Educació Secundària Obligatòria, en els termes establits en la disposició transitòria setena del Reial Decret 1.004/1991, de 14 de juny (BOE de 26 de juny).
  
Ateses les consignacions pressupostàries existents en les línies de subvenció, previstes en els vigents pressupostos de la Generalitat Valenciana, per al finançament amb fons públics dels ensenyaments que s'han d'impartir als centres docents privats acollits al règim de concerts educatius.
  
Vist que les direccions territorials de Cultura i Educació han tramitat els presents expedients, que la Inspecció Educativa i els directors territorials de Cultura i Educació han emés els informes preceptius i també les Comissions Territorials de Concerts, en l'àmbit de les seues competències, i que la Direcció General de Centres Docents, després de l'audiència prèvia a l'interessat, ha elevat la proposta corresponent.
  
Vists la Llei Orgànica 1/1990, de 3 d'octubre (BOE de 4 d'octubre), d'Ordenació General del Sistema Educatiu; la Llei Orgànica 9/1995, de 20 de novembre, de la Participació, Avaluació i el Govern dels Centres Docents (BOE de 21 de novembre), el Reial Decret 986/1991, de 14 de juny (BOE de 25 de juny), pel qual s'aprova el calendari d'aplicació de la nova ordenació del sistema educatiu, modificat i completat pel Reial Decret 173/1998, de 16 de febrer (BOE de 17 de febrer), així com l'Ordre de 8 de juliol de 1998 de la Conselleria de Cultura, Educació i Ciència, per la qual s'establix el procés d'implantació dels ensenyaments de règim general regulats per la Llei Orgànica 1/1990 d'Ordenació General del Sistema Educatiu i la progressiva extinció dels ensenyaments mitjans regulats per la Llei General d'Educació de 1970 a la Comunitat Valenciana (DOGV de 27 de juliol).
  
Vists la Llei Orgànica Reguladora del Dret a l'Educació; el Reial Decret 2.377/1985, de 18 de desembre, pel qual s'aprova el Reglament de Normes Bàsiques sobre Concerts Educatius (BOE de 27 de desembre), modificat pel Reial Decret 139/1989, de 10 de febrer (BOE d'11 de febrer) en allò que no contradiu a l'esmentada Llei Orgànica 9/1995, i l'Ordre de la Conselleria de Cultura, Educació i Ciència, de 23 de desembre de 1996 (DOGV de 13 de gener de 1997).
  
Fent ús de les atribucions que em conferix l'article 35 de la Llei de Govern Valencià,
  
ORDENE
  
Primer
  
Aprovar o desestimar, segons el que s'establix per a cadascun dels casos en la columna "Resolució" de l'annex I de la present ordre, les sol·licituds formulades pels titulars dels centres i les modificacions tramitades d'ofici sobre les següents matèries:
  
a) Accés al règim de concerts educatius.
  
b) Renovació dels concerts educatius provisionals subscrits al seu dia entre els centres i la Conselleria de Cultura, Educació i Ciència.
  
c) Autorització i concert provisionals per al primer cicle d'Educació Secundària Obligatòria durant el curs 99/2000.
  
d) Modificacions per alteració del nombre d'unitats.
  
e) Pròrroga excepcional i no renovable dels concerts de FPI durant el curs 99/2000, per a la constitució d'unitats residuals d'alumnat de 2n curs d'aqueix nivell, d'acord amb el que s'establix en l'apartat 12 de l'Ordre de 8 de juliol de 1998 de la Conselleria de Cultura, Educació i Ciència.
  
Tot això, referit als nivells o etapes, nombre d'unitats expressades i pels motius, en el supòsit de desestimació, que indiquem.
  
Segon
  
Aprovar la pròrroga, per un any, dels concerts educatius del nivell d'Educació Primària i Formació Professional de primer grau vigents fins al 31 d'agost d'enguany, als centres docents privats que tenen classificació provisional o condicionada assenyalats en l'annex II, atenent el nombre d'unitats especificades, segons el que establix la disposició addicional primera 2, del Reglament de Normes Bàsiques sobre Concerts Educatius, segons la redacció que en fa el Reial Decret 139/1989, de 10 de febrer.
  
En el supòsit que es desestime la pròrroga o es prorrogue el concert educatiu per un nombre menor d'unitats que el sol·licitat per la titularitat del centre, se n'hi indica la causa.
  
Tercer
  
Conformement amb el que preveu l'apartat nové i la disposició addicional primera de l'Ordre de 23 de desembre de 1996, de la Conselleria de Cultura, Educació i Ciència (DOGV de 10 de gener de 1997), els concerts que es formalitzen per aprovació de la present disposició (a excepció dels que s'especifiquen com anuals o bianuals) tindran les següents característiques i durada:
  
- Educació Primària, Especial i Educació Secundària Obligatòria: concert de règim general per a dos cursos a partir del curs acadèmic 1999/2000.
  
- Educació Preescolar/Infantil 2n cicle, BUP/Batxillerat i cicles formatius: concert de règim singular per a dos cursos a partir del curs acadèmic 1999/2000.
  
- En el cas dels cicles formatius de grau mitjà i/o superior, els cicles i unitats per als quals ha de considerar-se que s'aprova el concert seran, per a cada centre, els que s'expressen a l'annex I, sempre que ?i després de la comprovació prèvia de la inspecció educativa- hagen estat demanats per quinze o més alumnes inclòs el període extraordinari de presentació de sol·licituds.
  
Els cicles o unitats que no hagen obtingut el nombre mínim de sol·licituds, no es consideraran concertats ni constaran en el document a signar corresponent. Dita circumstància serà notificada a la Direcció General de Centres Docents per part de les direccions territorials abans de l'inici del proper curs, a fi que la Direcció General de Centres puga redactar la proposta d'ordre on es faça pública la resolució efectiva final.
  
Quart
  
Les incorporacions, renovacions, pròrrogues i modificacions que s'acorden per la present ordre, hauran de formalitzar-se en els corresponents documents administratius, segons els models aprovats per l'Ordre de la Conselleria de Cultura, Educació i Ciència de 14 d'abril de 1997 (DOGV de 10 de juny) o en documents annexos, si és procedent, en els 15 dies següents a la publicació de dita ordre, a les dependències de la direcció territorial corresponent. A tal efecte, els directors territorials de Cultura i Educació hauran de notificar a les persones interessades el dia i l'hora en què hagen de subscriure el document administratiu, que haurà de ser firmat pel director territorial de Cultura i Educació corresponent i el titular del centre docent privat o persona que n'exercisca la representació legal.
  
Si el titular del centre docent, sense causa justificada, no subscriu el document administratiu el dia notificat, perdrà el dret, si es tracta d'una incorporació, renovació, concert anual o ampliació d'unitats. En el cas de reducció esta es realitzarà d'ofici, sense perjudici de la possible aplicació al centre d'allò que disposen els articles 61 i 62 de la Llei Orgànica Reguladora del Dret a l'Educació, modificats per la Llei Orgànica 9/1995, de 20 de novembre de la Participació, la Avaluació i el Govern dels centres docents.
  
DISPOSICIÓ ADDICIONAL
  
Les resolucions dels expedients d'incorporació, renovació, modificació i pròrroga dels concerts educatius continguts en la present ordre, caldrà que s'inscriguen en el Registre de Centres Docents de la Comunitat Valenciana.
  
Conformement amb allò establit en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar, potestativament, un recurs de reposició o bé plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura, Educació i Ciència, en el termini d'un mes a comptar des de l'endemà de la notificació o publicació, segons corresponga.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació o publicació, segons corresponga.
  
València, 26 de juliol de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Resolucions relatives a l'annex I
  
Nota: Les lletres entre parèntesis indiquen la resolució de l'expedient, referides al nivell o etapa de la columna esquerra immediata.
  
(A) S'estima l'accés al concert educatiu en dit nivell/etapa amb les unitats que s'assenyalen per al bienni 1999/2000-2000/2001.
  
(B) Es desestima l'accés al concert educatiu en el present nivell/etapa.
  
(C) S'estima la renovació del concert educatiu en dit nivell/etapa amb les unitats que s'assenyalen i amb les característiques i la durada que per a cada cas establix l'apartat tercer de la present ordre.
  
(D) Es desestima la renovació del concert educatiu en el present nivell/etapa.
  
(F) S'estima la sol·licitud d'autorització i concert provisional per a impartir ensenyaments del present cicle d'ESO durant el curs 1999/2000.
  
(G) Es desestima la sol·licitud d'autorització i concert provisional per a impartir ensenyaments de dit cicle d'ESO durant el curs 1999/2000.
  
(H) S'acorda la modificació de les unitats concertades del present nivell.
  
(I) S'estima la renovació del concert educatiu en dita etapa, condicionada al compliment per part del centre del compromís d'acabar les obres necessàries i sol·licitar autorització d'obertura i funcionament abans de l'inici del curs 1999/2000.
  
(J) S'estima l'accés al concert educatiu condicionat a l'autorització abans de setembre de l'any 1999.
  
(K) Se'n desestima la modificació sol·licitada.
  
(L) S'estima la sol·licitud de pròrroga excepcional i no renovable del concert educatiu de FPI durant el curs 99/2000 per a la constitució d'unitats residuals d'alumnat de 2n curs.
  
(M) Es desestima la sol·licitud de pròrroga excepcional i no renovable del concert educatiu de FPI durant el curs 99/2000 per a la constitució d'unitats residuals d'alumnat de 2n curs.
  
(N) S'estima la sol·licitud d'autorització per anticipar la implantació d'est nivell.
  
Motivacions relatives a l'annex I
  
Nota: els números entre parèntesis indiquen la causa, si es produïx, de la reducció d'unitats d'ofici o la denegació total o parcial de la sol·licitud, segons el que s'establix en l'article 24.1 del Reial Decret 2.377/1985, de 18 de desembre, i que s'expressen a continuació:
  
(1) Insuficiència de crèdit pressupostari disponible (article 24.2 del Reial Decret 2.377/1985, de 18 de desembre).
  
(2) Les necessitats d'escolarització de la zona són ateses pels centres docents finançats amb fons públics, per la qual cosa la incorporació/ampliació/pròrroga sol·licitada no cobrix necessitats d'escolarització (article 48.3 de la LODE).
  
(3) Unitats no autoritzades (article 5 del Reial Decret 2.377/1985, de 18 de desembre).
  
(4) La continuïtat o l'accés al règim de concerts educatius dels centres que impartixen ensenyaments no obligatoris es basen en les disposicions addicionals tercera de la LODE, sisena del Reglament de Normes Bàsiques sobre Concerts Educatius i Transitòria 3a de la LOGSE, en virtut de les quals només procedix concertar els centres i unitats que percebien subvenció a l'entrada en vigor d'aquelles lleis orgàniques.
  
(5) La matrícula del centre i la relació alumnes/professor en dit nivell només justifiquen el concert per a les unitats que s'indiquen (article 16 del Reial Decret 2.377/1985, de 18 de desembre).
  
(6) La demanda de llocs escolars prevista per a la mencionada etapa, a la zona, només justifica el concert per a les unitats que s'indiquen.
  
(7) Les característiques de l'alumnat que tenen necessitats educatives especials es corresponen amb la qualificació de les unitats que figuren en l'annex.
  
(8) Increment vegetatiu d'unitats per escolaritzar els alumnes que promocionen en/al 2n cicle d'ESO, al 2n curs de Batxillerat o als 2n cursos de cicles formatius.
  
(9) Excedir el nombre màxim d'unitats concertades entre FP, cicles formatius i ESO 2n cicle provisional, en relació als que el centre tenia concertats en el moment d'entrada en vigor de la LOGSE (Disposició Transitòria Tercera d'eixa llei).
  
(10) El centre no pot transformar en unitats de Batxillerat el mínim exigit de quatre unitats per al present nivell.
  
Resolucions relatives a l'annex II
  
Nota: les lletres entre parèntesis indiquen la resolució de l'expedient respecte al nivell o etapa de la columna esquerra immediata.
  
(A) S'estima la sol·licitud de pròrroga del concert educatiu en dit nivell/etapa per a les unitats que s'assenyalen per al curs 1999/2000.
  
(B) Es desestima la sol·licitud de pròrroga del concert educatiu en el citat nivell/etapa.
  
(C) S'estima la sol·licitud de pròrroga excepcional i no renovable del concert educatiu de FPI durant el curs 99/2000 per a la constitució d'unitats residuals d'alumnat de 2n curs.
  
Motivacions relatives a l'annex II
  
Nota: els números entre parèntesis indiquen la causa, si es produïx, de la reducció d'unitats o la denegació total o parcial de la sol·licitud, segons s'establix en l'article 24.1 del Reial Decret 2.377/1985, de 18 de desembre, i que s'expressen a continuació:
  
(1) La matrícula del centre i la relació alumnes/professor en el present nivell només justifiquen el concert per a les unitats que s'indiquen (article 16 del Reial Decret 2.377/1985, de 18 de desembre).